ΑΠΟΦΑΣΗ ΤΟΥ ΣΥΜΒΟΥΛΙΟΥ

της 29ης Νοεμβρίου 1999

που εξουσιοδοτεί την Ομοσπονδιακή Δημοκρατία της Γερμανίας να εφαρμόσει ή να συνεχίσει να εφαρμόζει τις μειώσεις ή τις απαλλαγές από τους ειδικούς φόρους κατανάλωσης σε ορισμένα πετρελαιοειδή που χρησιμοποιούνται για ειδικούς σκοπούς, σύμφωνα με τη διαδικασία που προβλέπεται στο άρθρο 8 παράγραφος 4 της οδηγίας 92/81/ΕΟΚ

(1999/805/ΕΚ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 92/81/ΕΟΚ του Συμβουλίου, της 19ης Οκτωβρίου 1992, για την εναρμόνιση των διαρθρώσεων των ειδικών φόρων κατανάλωσης που επιβάλλονται στα πετρελαιοειδή(1), και ιδίως το άρθρο 8 παράγραφος 4,

την πρόταση της Επιτροπής,

Εκτιμώντας τα ακόλουθα:

(1) βάσει του άρθρου 8 παράγραφος 4 της οδηγίας 92/81/ΕΟΚ, το Συμβούλιο, αποφασίζοντας ομόφωνα έπειτα από πρόταση της Επιτροπής, μπορεί να εξουσιοδοτήσει οποιοδήποτε κράτος μέλος να χορηγήσει απαλλαγές ή μειώσεις από τους ειδικούς φόρους κατανάλωσης για τα πετρελαιοειδή, για λόγους ειδικών πολιτικών·

(2) οι γερμανικές αρχές ανακοίνωσαν στην Επιτροπή την πρόθεσή τους να εφαρμόσουν, από την 1η Απριλίου 1999, διαφοροποιημένο συντελεστή ειδικού φόρου κατανάλωσης στο ακαθάριστο πετρέλαιο θέρμανσης που χρησιμοποιείται από τις μεταποιητικές βιομηχανίες·

(3) τα άλλα κράτη μέλη ενημερώθηκαν σχετικά·

(4) η Επιτροπή και το σύνολο των κρατών μελών κρίνουν ότι δικαιολογείται η εφαρμογή διαφοροποιημένου συντελεστή ειδικού φόρου κατανάλωσης στο ακάθαρτο πετρέλαιο θέρμανσης που χρησιμοποιείται από τις μεταποιητικές βιομηχανίες για λόγους περιβαλλοντικής πολιτικής, ως αποτέλεσμα των μεταρρυθμίσεων των περιβαλλοντικών φόρων και ότι το μέτρο αυτό δεν θα προκαλέσει στρεβλώσεις του ανταγωνισμού ούτε θα εμποδίσει τη λειτουργία της εσωτερικής αγοράς·

(5) η Επιτροπή εξετάζει τακτικά τις μειώσεις και τις απαλλαγές από τους ειδικούς φόρους κατανάλωσης για να εξακριβώσει εάν αυτές συμβιβάζονται με τη λειτουργία της εσωτερικής αγοράς ή με την κοινοτική πολιτική στον τομέα της προστασίας του περιβάλλοντος·

(6) η Ομοσπονδιακή Δημοκρατία της Γερμανίας ζήτησε την άδεια να εφαρμόσει διαφοροποιημένο συντελεστή ειδικού φόρου κατανάλωσης στο ακάθαρτο πετρέλαιο θέρμανσης που χρησιμοποιείται από τις μεταποιητικές βιομηχανίες, από την 1η Απριλίου 1999· το Συμβούλιο πρέπει να εξετάσει την αίτησή της, με βάση έκθεση της Επιτροπής, το αργότερο μέχρι τις 31 Δεκεμβρίου 1999, ημερομηνία λήξης της άδειας που χορηγείται με την παρούσα απόφαση,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Σύμφωνα με το άρθρο 8 παράγραφος 4 της οδηγίας 92/81/ΕΟΚ και τις υποχρεώσεις που καθορίζονται από την οδηγία 92/82/ΕΟΚ του Συμβουλίου, της 19ης Οκτωβρίου 1992, για την προσέγγιση των συντελεστών των ειδικών φόρων κατανάλωσης στα πετρελαιοειδή(2), και ιδίως των ελάχιστων συντελεστών που αναφέρονται στα άρθρα 3 και 4, εξουσιοδοτείται η Ομοσπονδιακή Δημοκρατία της Γερμανίας να εφαρμόσει, μέχρι τις 31 Δεκεμβρίου 1999, διαφοροποιημένο συντελεστή ειδικού φόρου κατανάλωσης στο ακάθαρτο πετρέλαιο θέρμανσης που χρησιμοποιείται από τις μεταποιητικές βιομηχανίες.

Άρθρο 2

Η παρούσα απόφαση εφαρμόζεται από την 1η Απριλίου 1999.

Άρθρο 3

Η παρούσα απόφαση απευθύνεται στην Ομοσπονδιακή Δημοκρατία της Γερμανίας.

Βρυξέλλες, 29 Νοεμβρίου 1999.

Για το Συμβούλιο

Ο Πρόεδρος

S. NIINISTÖ

(1) ΕΕ L 316 της 31.10.1992, σ. 12· οδηγία όπως τροποποιήθηκε τελευταία από την οδηγία 94/74/ΕΚ (ΕΕ L 365 της 31.12.1994, σ. 46).

(2) ΕΕ L 316 της 31.10.1992, σ. 19.